Bophelo bo potlakile | News24
Bophelo bo potlakile
Teboho Mogopudi Foto:
BOPHELO nakong e fetileng bo ne bo le bo lelele ha bo bapiswa le ba mehleng ena ya jwale, mehla ya semphete ke o fete, mehla ya potlako ke tjho sona sejwalejwale.
E ne e se kgale ha nnyeo a etela mannyeo a kalletse kariki ya dipere, a e qhanehile sebele monna mosotho le yona e dumela tsela.
Marangrang a ho reng e se se ka beang enwa motho tsieng ya letho, etswe sephethephethe e ne e se ntho e ka tsotwang mehleng eo ya phelobolelle. Dikotsi mebileng e ne e se bohobe ba kamehla jwaloka mehleng ya kajeno.
Dintho e ka di fetohile mehleng ena ya potlako, phelo ba rona bo feta kapele jwaloka seriti e ka re moloko o rwakilweng, naha e se nang pono. Ke ye ke ipotse kamehla hore re phele phelo bo bolelele jwaloka ba bo nnyeo le bo mannyeo ba maloba, na re tshwanetse ho nena bohlale na?
Na re tswanetse ho tela makoloi a bo rona, difofane le tsohle re boele morao kariking tsa dipere jwaloka bao motsheo mane? Tjhe, le ho leka. Kgatelopele ke ntho e teng bophelong, ha re phele re boela morao bopholo ke tswelopele.
Tswelopele ya mohlamonene ya dikariki e fapane hole le tswelopele ya kajeno ya makoloi. Ke dumela ha bao morao mola ba ne ba ka thabela ho palama makoloi jwaloka rona fela se ba hanetseng ke mahlale a tsatsi la bo bona.
Sena ha se bolele hore ba ne ba sena bohlale tjhe, empa bohlale ba rona e bile tlatsetso kapa kgadimisetso bohlaleng ba bona; hoba re ntsheditsepele moo ba qetetseng teng.
Jwale ho ka thweng ka tswelopele ena ya rona e tletseng madi le dipolayano tse sehloho ha e bapiswa le ya mehla eo ya bophelo bo bolelele? E, ruri ena tshwelopele ke mahlopha a senya e le kannete; e re o sa thabetse botle boo o bo fihleletseng ka yona bona botle boo bo o tlisetse masetlapelo.
Thola o tadime mathoko a mebila ya Afrika Borwa kajeno, ntshintshi ho bobola e tala, e jele e bile e kgotse; seboko sa madi a beng ka rona sehowa se tswa mobung, mabitla a bana ba thari e ntsho a ka thoko ho tsela feela ka lebaka la sena sejwalejwale. Hoja ho thwe ke seroki ne nka roka ka re:
Jo, sejwalejwale setla le mehla
Wa hlaha thoso bana ba lahla setso
Mosotho a iketla, mosotho a itebala
Maloba o ne o le siyo phelo bo le bolelele
O teng kajeno rewa le tailana
Hela ntho ke wena o senang motso
Lesa tjhabana seso, tjhabana sa Rantsho
O tswa o le kae wena hlahlasolle ya moleliri
O senang ba heno Lesotho?
Tadima o bone mehwabadi masisapelo,
Isa mahlo nahathote o bone
O bone mehaula masetladibete
Kgutlisa letsoho o swabe hle wena sejwalejwale towe o bolelwang.
La tlhao lefu kajeno ha re sa letseba,
Tsawa ditjaka, lawa lotjha;
Safela tjhabana seso, safela re sebona.
E, le nna ke a tseba hore tswelopele ena ya rona ha e na mathata bothata ke rona batho ka mehla. Rona batho ba mehla ena re tletse boikgohomoso hoo re ikgohomosetsang le yona keletso e tla pholosa maphelo a rona. Ke ha kae re eletswa ka tahi?
Dikotsi tse ngata di susumetswa ke bojwala. Ha re tlohelleng honwa re ntse re kganna.